Hyvinvointialue käynnistää yhteisten palveluiden ja välinehuollon toiminnalliset yt-neuvottelut

Etelä-Karjalan hyvinvointialueen Yhteisten palveluiden (Ypa) eli hallinnon ja tukipalveluiden toiminnalliset yhteistoimintaneuvottelut alkavat 1.4.

Ypaan kohdistuu nyt jo tiedossa olevia sopeutusvelvoitteita vuosille 2026–2028 yhteensä noin 1,5 miljoonaa euroa.

-Yhteistoimintaneuvotteluissa on tarkoitus tunnistaa ja toteuttaa muutokset, joilla voidaan vastata ainakin vuotta 2026 koskevaan 0,5 miljoonan euron lisäsopeuttamisvelvoitteeseen. Haluamme hyvin avoimin mielin lähteä henkilöstön kanssa etsimään mahdollisuuksia toiminnan uudistamiseen. Lisäksi sopeutustarvetta pyritään kattamaan seuraavina vuosina myös ostoja vähentämällä ja eläköitymisiä sekä vapaaehtoisia osa-aikaistamisia hyödyntämällä. Tavoitteeseen pääseminen edellyttää pysyviä toiminnallisia ja rakenteellisia muutoksia.

- Neuvottelut voivat johtaa joidenkin palvelussuhteiden olennaisten ehtojen muutoksiin, osa-aikaistamisiin tai jopa irtisanomisiin. Ekhva on lähtökohtaisesti sitoutunut etsimään omasta organisaatiostaan irtisanomisuhan alla oleville uutta työtä, mutta sitä ei välttämättä voida täysin samalla tavalla järjestää yhteisten palveluiden työntekijöille kuten on mahdollista sosiaali- ja terveyspalveluissa, hyvinvointialuejohtaja Sally Leskinen sanoo.

Tarkoitus on tunnistaa ja mahdollistaa hallinnon prosessien sujuvuutta ja uusien teknologioiden käyttöönottoa edistävät muutokset. Yhteistoimintaneuvottelussa tarkasteltavat toiminnalliset muutoskokonaisuudet ovat ainakin sihteerityö, asiakirjahallinto sekä henkilöstö-, viestintä- ja kehittämistiimin keskinäinen työnjako. Neuvotteluissa käsitellään myös tällä hetkellä sairaalan johdon alla toimivan välinehuollon kokonaisuuden mahdollista siirtymistä yhteisten palvelujen tukipalveluihin. Neuvottelujen ulkopuolelle jäävät taloushallinto, hankintapalvelut ja ruokahuollon palvelut.

Seuraavan kerran neuvottelusta tiedotetaan yhteistoimintaneuvottelujen päätyttyä.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418

Muutostarpeesta kertova aiempi tiedote